ขอโทษครับ ผมรักคุณ

ขอโทษครับ ผมรักคุณ เป็นละครโทรทัศน์เกาหลีใต้ปี ค.ศ. 2004 นำแสดงโดยโซ จี-ซ็อบและอิม ซู-จ็อง ออกอากาศทางช่อง KBS2 ตั้งแต่วันที่ 8 พฤศจิกายน ถึง 28 ธันวาคม ค.ศ. 2004 ทุกวันจันทร์และอังคาร จำนวน 16 ตอน
ละครเรื่องนี้ประสบความสำเร็จและมีการนำไปสร้างใหม่ทั้งจากตุรกี จีน ไทย และญี่ปุ่น มีการประกาศสร้างเวอร์ชันใหม่เพื่อเฉลิมฉลองครบรอบ 20 ปี
เรื่องย่อ.
ชา มู-ฮย็อก (โซ จี-ซ็อบ) ใช้ชีวิตเป็นเด็กเร่ร่อนข้างถนนหลังจากถูกพ่อแม่บุญธรรมทอดทิ้งในออสเตรเลีย เขาถูกยิงที่ศีรษะในขณะที่ช่วยชีวิตรักครั้งแรกของเขา แต่เธอกลับบอกให้เขาทิ้งเธอไป เขาเดินทางกลับมายังเกาหลี ประเทศที่เขาเกิดแต่ถูกทิ้ง และค้นพบความจริงเกี่ยวกับตัวเอง
ชเว ยุน (ช็อง คย็อง-โฮ) เป็นนักแสดงที่อึน-แช (อิม ซู-จ็อง) แอบชอบแต่เธอทำได้แค่เฝ้าดูอยู่ห่าง ๆ เธออยากจะบอกเขาว่าเธอรักเขา แต่เธอกลับรอ เพราะเชื่อว่าวันหนึ่งเขาจะรู้ว่าเธออยู่เคียงข้างเขาเสมอ
เนื้อเรื่อง.
ชา มูฮยอก เป็นนักต้มตุ๋นที่หากินตามท้องถนนในออสเตรเลีย เขาถูกพ่อแม่ทอดทิ้งตั้งแต่ยังเป็นเด็กและได้รับการอุปการะโดยคู่สามีภรรยาในออสเตรเลีย อย่างไรก็ตาม เขาถูกพ่อแม่บุญธรรมปฏิบัติไม่ดี จึงเดินเตร่ไปตามท้องถนน หลอกลวงเงินของนักท่องเที่ยว เขาได้พบกับซ็อง อึน-แช ผ่านการหลอกลวงเหล่านี้
อึน-แชเป็นผู้ประสานงานด้านเครื่องแต่งกายและเป็นเพื่อนสมัยเด็กของชเว ยุน นักร้องชื่อดังชาวเกาหลี เธอเห็นว่าชเว ยุนคือจุดศูนย์กลางในชีวิตของเธอ และทำทุกอย่างเท่าที่ทำได้เพื่อทำให้เขาพอใจ ชเว ยุนเดินทางไปเมลเบิร์นเพื่อถ่ายภาพร่วมกับนักแสดงสาวชื่อดังชาวเกาหลีอีกคนอย่างคัง มิน-จู ชเว ยุนขอให้อึน-แชพาเขามาใกล้ชิดกับมิน-จู และถึงแม้ว่ามันจะทำให้หัวใจของอึน-แชสลาย แต่เธอก็ทำ วันหนึ่ง กระเป๋าเดินทางและเงินของอึน-แชถูกขโมยโดยแก๊งอาชญากรเดียวกับมู-ฮย็อก
ด้วยความเหนื่อยล้า หิวโหย และไร้หนทาง เธอจึงเดินเตร่ไปตามถนนจนกระทั่งชนเข้ากับมู-ฮย็อก ซึ่งสงสารเธอ จึงจัดการค้นหาสิ่งของที่แก๊งของเขาขโมยไป และนำกลับมาให้เธอ เธอเดินทางกลับมาเกาหลีและพบกับมิน-จูและชเว ยุนซึ่งตอนนี้เป็นคู่รักกัน
หลายสัปดาห์ต่อมา มู-ฮย็อกได้รับคำเชิญให้ไปร่วมงานแต่งงานของอดีตแฟนสาวของเขา ในงานแต่งงาน เขาถูกยิงที่ศีรษะโดยไม่ได้ตั้งใจ 2 นัด เมื่อมีคนพยายามลอบสังหารสามีของอดีตแฟนสาวของเขา แพทย์ช่วยชีวิตเขาไว้ได้ แต่สามารถนำกระสุนออกมาได้เพียงนัดเดียวเนื่องจากกระสุนที่เหลือฝังลึกเกินไปและไม่สามารถผ่าตัดออกได้ มันกำลังฆ่าเขา และเขาจะมีชีวิตอยู่ได้ไม่เกินหนึ่งปี แฟนเก่าของเขารู้สึกผิดและมอบเงินจำนวนหนึ่งให้เขาพร้อมบอกให้เขากลับไปยังบ้านเกิดที่เกาหลีเพื่อตามหาพ่อแม่ผู้ให้กำเนิดของเขา เขาทำตามนั้น และพบว่าแม่ของเขาคือออเดรย์ นักแสดงชื่อดังชาวเกาหลี ลูกชายของเธอคือ ชเว ยุน และทั้งแม่และลูกต่างก็ได้รับความนิยมจากสาธารณชน
มู-ฮย็อกอดไม่ได้ที่จะรู้สึกเหมือนถูกหักหลัง เพราะแม่ของเขามีชีวิตที่ดีมาก ในขณะที่ตัวเขาเองกำลังทนทุกข์ทรมานและมีเวลาเหลืออยู่ไม่มากนัก เขาสาบานว่าจะแก้แค้นและเริ่มต้นด้วยการเข้าใกล้ชเว ยุนจนกลายมาเป็นผู้จัดการของเขา เขาวางแผนที่จะทำลายยุนและแม่ของเขา แต่ก็ตกหลุมรักอึน-แชด้วยเช่นกัน ชเว ยุนได้รับบาดเจ็บจากอุบัติเหตุทางรถยนต์ และจะตายหากไม่ได้รับการปลูกถ่ายหัวใจ จู่ ๆ มู-ฮย็อกก็ต้องเผชิญหน้ากับการตัดสินใจว่าจะช่วยชีวิตน้องชายของเขาหรือปล่อยให้เขาตายเพื่อแก้แค้น
มู-ฮย็อกจึงได้รู้ว่าแม่ของเขาไม่ได้ทอดทิ้งเขา แม่ของเขามีสัมพันธ์กับผู้ชายที่มีภรรยาแล้ว และพ่อแม่ของออเดรย์จึงสั่งให้พ่อของอึน-แช (ซึ่งเป็นคนขับรถของออเดรย์ในขณะนั้น) ยกมู-ฮย็อกและน้องสาวฝาแฝดของเขาให้ทันทีที่พวกเขาเกิด ออเดรย์ไม่รู้ตัวเลยว่าเธอได้ให้กำเนิดลูกแฝด และเพียงแต่ได้รับคำตอบว่าลูกของเธอเสียชีวิตแล้ว พ่อของอึน-แชคิดว่าเขากำลัง "ช่วย" ชื่อเสียงของออเดรย์ ออเดรย์รับชเว ยุนมาเป็นบุตรบุญธรรมเพื่อรำลึกถึงลูกชายของเธอ
พ่อของอึน-แชยอมรับความจริงและบอกกับมู-ฮย็อกว่าเขายินดีที่จะรับการลงโทษใด ๆ ก็ได้ และมู-ฮย็อกก็ตอบว่าสักวันหนึ่งเขาจะต้องได้รับมัน
มู-ฮย็อกฆ่าตัวตายด้วยอุบัติเหตุรถจักรยานยนต์ล้มเพื่อที่จะปลูกถ่ายหัวใจของเขาให้กับชเว ยุน ก่อนที่เขาจะตาย เขาโทรหาอึน-แชและบอกเธอว่า "ผมขอโทษ ผมรักคุณ" หัวใจของเขาถูกมอบให้กับชเว ยุน ซึ่งตอนนี้หายเป็นปกติแล้ว หนึ่งปีต่อมา อึน-แชผู้หัวใจสลายเดินทางไปที่เมลเบิร์นและไปที่หลุมศพของเขา และตายข้าง ๆ หลุมศพพร้อมกับขวดสีแดงขนาดเล็ก ซึ่งทำให้ผู้ชมเชื่อว่าเธอฆ่าตัวตายด้วยการดื่มยาพิษ นี่คือการลงโทษที่พ่อของอึน-แชได้รับ — การตายของลูกสาวของเขาเอง